ROZHODNUTIE KOMISIE
z 1. februára 2006,
ktorým sa niektorým členským štátom udeľuje výnimka ustanovená v článku 3 ods. 2 smernice Rady 92/102/EHS o identifikácii a registrácii zvierat
[oznámené pod číslom K(2006) 172]
(Iba český, francúzsky, taliansky, poľský, portugalský a slovenský text je autentický)
(2006/80/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/102/EHS z 27. novembra 1992 o identifikácii a registrácii zvierat (1), a najmä na jej článok 3 ods. 2,
keďže:
(1)
V článku 3 ods. 2 smernice 92/102/EHS sa ustanovuje možnosť povoliť členským štátom vyňať zo zoznamu hospodárstiev, ustanovenom v článku 3 ods. 1, fyzické osoby, ktoré chovajú jednu ošípanú určenú na ich vlastné použitie alebo spotrebu, alebo zohľadniť osobitné okolnosti za predpokladu, že sa predmetné zviera pred akýmkoľvek presunom podrobí kontrolám uvedeným v tejto smernici.
(2)
Orgány Českej republiky, Francúzska, Poľska a Slovenska požiadali o uvedené povolenie v prípade hospodárstiev s chovom jednej ošípanej a poskytli primerané záruky týkajúce sa veterinárnych kontrol.
(3)
Z tohto dôvodu by malo byť Českej republike, Francúzsku, Poľsku a Slovensku udelené povolenie uplatňovať túto výnimku.
(4)
Rozhodnutím Komisie 95/80/ES (2) sa Portugalsku udeľuje výnimka ustanovená v článku 3 ods. 2 smernice 92/102/EHS o identifikácii a registrácii zvierat.
(5)
Rozhodnutím Komisie 2005/458/ES (3) sa Taliansku udeľuje výnimka ustanovená v článku 3 ods. 2 smernice 92/102/EHS o identifikácii a registrácii zvierat.
(6)
Je vhodné jediným rozhodnutím ustanoviť zoznam členských štátov, ktorým bola udelená výnimka uvedená v článku 3 ods. 2 smernice 92/102/EHS o identifikácii a registrácii zvierat.
(7)
Rozhodnutia 95/80/ES a 2005/458/ES by sa preto mali zrušiť a nahradiť týmto rozhodnutím.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členským štátom uvedeným v prílohe k tomuto rozhodnutiu bolo udelené povolenie uplatňovať výnimku ustanovenú v článku 3 ods. 2 smernice 92/102/EHS, pokiaľ ide o hospodárstva s chovom jednej ošípanej.
Článok 2
Rozhodnutia 95/80/ES a 2005/458/ES sa týmto zrušujú.
Článok 3
Toto rozhodnutie je určené Českej republike, Francúzskej republike, Talianskej republike, Poľskej republike, Portugalskej republike a Slovenskej republike.
V Bruseli 1. februára 2006